For All the Dogs
For All the Dogs – aštuntasis kanadiečių reperio bei atlikėjo Drake studijinis albumas, išleistas 2023 m. spalio 6 d. Albume kartu dainas atlieka tokie atlikėjai, kaip 21 Savage, J. Cole, Bad Bunny bei kiti, o jam pristatyti išleisti trys singlai: „Slime You Out“, „8AM in Charlotte“ ir „Rich Baby Daddy“. Nepaisant vidutiniškų kritikų įvertinimų, albumas buvo komerciškai sėkmingas visame pasaulyje. JAV per pirmąją savaitę parduota per 402 tūkstančiai kopijų ir „For All the Dogs“ debiutavo pirmojoje „Billboard 200“ reitingo vietoje, tampant tryliktuoju atlikėjo įrašu, pasiekusiu šią viršūnę. Visos albumo dainos taip pat debiutavo „Billboard Hot 100“ reitinge, o dešimt iš jų – pirmajame dešimtuke. Su šiuo pasiekimu Drake tapo pirmuoju atlikėju reitingo istorijoje, kuris turėjo per 300 į reitingą patekusių kūrinių. „For All the Dogs“ taip pat pasiekė pirmąją vietą Jungtinėje Karalystėje, o Lietuvoje – antrąją.